ફિલ્મની કથા ૧૯૮૦થી ૧૯૯૦ના સમયગાળા વચ્ચે પથરાયેલી છે. આ સમયગાળા દરમ્યાન શ્રીલંકામાં સિવિલ વૉર શરૂ થઈ હતી અને આ સિવિલ વૉરમાં શ્રીલંકાએ ભારતની મદદ માગતાં ભારત સરકારે ઇન્ડિયન આર્મીના કેટલાક ચુનંદા ઑફિસરો અને જવાનોને લઈને ઇન્ડિયન પીસ કીપિંગ ર્ફોસ બનાવીને એ ર્ફોસને શ્રીલંકામાં શાંતિ સ્થાપવા માટે મોકલી, પણ કેટલાંક કારણોસર એ ર્ફોસને થોડા સમયમાં જ પાછી બોલાવી લેવામાં આવી. પાછી આવેલી આ ર્ફોસ સાથે રૉ અને CBIના કેટલાક સિનિયર ઑફિસરોની મીટિંગ થઈ જેમાં એવી ચોંકાવનારી વિગત મળી કે ભારત સરકારે નાછૂટકે શ્રીલંકા અને શ્રીલંકન સિવિલ વૉર પર નજર રાખવા માટે પોતાના સર્વશ્રેષ્ઠ ઇન્ડિયન આર્મીના સ્પેશ્યલ ઑફિસર અને જાસૂસ વિક્રમ સિંહ (જૉન એબ્રાહમ)ને શ્રીલંકા મોકલવાનું નક્કી કરવું પડ્યું. વિક્રમ શ્રીલંકામાં જઈને માત્ર હવાફેર નથી કરવાનો, પણ ભારત સરકાર વતી માહિતી એકઠી કરવા ઉપરાંત શ્રીલંકામાં ચાલી રહેલી સિવિલ વૉર કોના ઇશારાથી ચાલી રહી છે એ શોધવાનું અને એ વ્યક્તિને પકડવાનું કામ પણ તેણે કરવાનું છે. વિક્રમને આ કામમાં મદદ મળે છે જયા (નર્ગિસ ફખરી) નામની બ્રિટનની એક વૉર-જર્નલિસ્ટની. વિક્રમને લાગે છે કે તે સિવિલ વૉરના મુખ્ય કર્તાહર્તા સુધી પહોંચી જશે પણ ત્યાં જ તેના પર હુમલો થાય છે અને કેટલાક ઉગ્રવાદીઓ તેની પાછળ પડી જાય છે. તપાસ કરતાં ખબર પડે છે કે ઇન્ડિયન પીસ કીપિંગ ર્ફોસમાંથી કોઈ એક વ્યક્તિ એવી છે જે શ્રીલંકન ઉગ્રવાદીઓ સાથે જોડાયેલી છે. ઘરમાં ફૂટેલી આ વ્યક્તિને શોધવાની દિશામાં વિક્રમ આગળ વધે છે ત્યારે જયાને ખબર પડે છે કે કેટલાક ઉગ્રવાદીઓ મદ્રાસ કૅફે નામની મદ્રાસની એક રેસ્ટોરાંમાં મળવાના છે અને ભારત કે શ્રીલંકાની સૌથી મોટી વગદાર વ્યક્તિની હત્યાના પ્લાનને અંતિમ રૂપ આપવાના છે.